SELETUSKIRI

Vanuatu Vabariik on kantud määruse (EL) 2018/1806 II lisas nende kolmandate riikide loetellu, kelle kodanikud vabastatakse liikmesriikide välispiiri ületamisel viisanõudest, kui nad ei viibi liikmesriigis üle 90 päeva mis tahes 180-päevase ajavahemiku jooksul.

Viisanõudest vabastamist kohaldatakse Vanuatu kodanike suhtes alates 28. maist 2015, mil kirjutati alla Euroopa Liidu ja Vanuatu Vabariigi vahelisele lühiajalise viisa nõudest loobumist käsitlevale lepingule (edaspidi „leping“) ja hakati seda kooskõlas lepingu artikli 8 lõikega 1 ajutiselt kohaldama. Leping jõustus 1. aprillil 2017.

Vanuatu on alates 25. maist 2015 rakendanud investoritele kodakondsuse andmise kavasid, mis kujutavad endast ohtu ELi liikmesriikide avalikule korrale ja julgeolekule. Eelkõige võimaldavad need kavad viisanõudega hõlmatud kolmandate riikide kodanikel omandada hõlpsasti viisavabaduse saanud riigi kodakondsuse ning seega hiilida mööda Schengeni viisamenetlusest ja pääseda viisavabalt ELi.

Komisjon hindas investoritele kodakondsuse andmise kavasid, mida Vanuatu rakendab, ja jõudis järeldusele, et sellised kavad kujutavad endast suurenenud ohtu liikmesriikide sisejulgeolekule. Samuti jõuti järeldusele, et investoritele kodakondsuse andmise kavad võivad võimaldada kolmandate riikide kodanikel hoida kõrvale liidu lühiajalise viisa menetlusest ning selle raames toimuvast julgeoleku- ja ränderiskide hindamisest.

Kooskõlas lepingu artikli 8 lõikega 4 võivad lepinguosalised lepingu täitmise avaliku korra või riigi julgeoleku kaitse huvides täielikult või osaliselt peatada.

Eespool osutatut arvestades võttis komisjon 12. jaanuaril 2022 vastu ettepaneku, milles käsitletakse nõukogu otsust lepingu kohaldamine osaliselt peatada. Nõukogu võttis otsuse vastu 3. märtsil 2022. Peatamine piirdub üksnes tavapassidega, mis on välja antud alates 25. maist 2015, kui Vanuatu investoritele kodakondsuse andmise kavade raames kodakondsuse saanute arv hakkas märkimisväärselt suurenema.

Pärast lepingu osalist peatamist nõukogu otsusega (EL) 2022/366 ja kooskõlas määruse (EL) 2018/1806 artikli 8 lõike 2 punktiga d ning artikli 8 lõigetega 3 ja 6 järeldas komisjon, et kodakondsuse andmine Vanuatus rakendatavate investoritele kodakondsuse andmise kavade raames kujutab endast suurenenud ohtu liikmesriikide sisejulgeolekule ja avalikule korrale, ning otsustas, et on vaja võtta meetmeid. Määruse (EL) 2018/1806 artikli 8 lõike 6 punkti a alusel võeti vastu komisjoni rakendusmäärus (EL) 2022/693 Vanuatu kodanike viisanõudest vabastamise ajutise peatamise kohta Vanuatus alates 25. maist 2015 välja antud tavapasside kasutajate suhtes, ning selle määruse kohaldamisajaks määrati 4. mai 2022 kuni 3. veebruar 2023.

Pärast viisanõudest vabastamise peatamise jõustumist Vanuatu kodanike suhtes 4. mail 2022 ja kooskõlas määruse (EL) 2018/1806 artikli 8 lõike 6 punkti a viimase lõiguga on komisjon alustanud Vanuatuga tõhustatud dialoogi, et kõrvaldada asjaolud, mille tõttu viisavabadus ajutiselt peatati.

12. mail 2022 toimus selle dialoogi avakoosolek, millel lepiti kokku, et tuleb leida mõlemat lepinguosalist rahuldav lahendus. Selleks tegi komisjon ettepaneku korraldada iga kuu tehniline koosolek. Vanuatu nõustus määrama tehniliste koosolekute jaoks kontaktisiku ja teatama sellest komisjonile. Vaatamata komisjoni 1. juunil ja 23. juunil 2022 saadetud meeldetuletustele ei ole Vanuatu aga komisjonile mingeid kontakte ega teavet esitanud.

2022. aasta septembris said komisjoni talitused Vanuatu esindajatelt riigi poliitilist olukorda käsitlevat ajakohastatud teavet, mille kohaselt saadeti parlament 18. augustil 2022 laiali ja 13. oktoobriks 2022 on kavandatud üldvalimised. Seoses sellega selgitasid Vanuatu esindajad, et mis tahes otsuse komisjoniga dialoogi jätkamise kohta saab teha alles pärast üldvalimiste tulemuste teatavaks saamist ja uue valitsuse moodustamist.

Vanuatu ei ole võtnud viisanõudest vabastamise ajutise peatamiseni viinud asjaolude kõrvaldamiseks meetmeid ning suurenenud oht liikmesriikide sisejulgeolekule ja avalikule korrale seega püsib. Samal ajal täheldab komisjon, et Vanuatu ei ole astunud liiduga dialoogi. Seega leiab ta, et leping tuleb täielikult peatada.

Nõukogu otsus (EL) 2022/366 tuleks seetõttu asendada nõukogu otsusega, millega peatatakse täielikult Euroopa Liidu ja Vanuatu Vabariigi vahelise lühiajalise viisa nõudest loobumist käsitleva lepingu kohaldamine.

2022/0327 (NLE)

Ettepanek:

NÕUKOGU OTSUS,

millega peatatakse täielikult Euroopa Liidu ja Vanuatu Vabariigi vahelise lühiajalise viisa nõudest loobumist käsitleva lepingu kohaldamine



EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 77 lõike 2 punkti a koostoimes artikli 218 lõikega 9,